ଟଙ୍କା ନେଲା ପରେ ବି ଦାଦାଗିରି, ଆହୁରି ଦିଅ ରୋଗୀଙ୍କୁ ଛାଡ଼ିବୁ !\nଟଙ୍କା ନେଲା ପରେ ବି ଦାଦାଗିରି, ଆହୁରି ଦିଅ ରୋଗୀଙ୍କୁ ଛାଡ଼ିବୁ !\nSun, Aug 11 | 6:11 p.m.\nଭୁବନେଶ୍ୱରଃ କାର୍ଯ୍ୟାନୁଷ୍ଠାନ ପରେ ବି ଶୋଷଣ ଓ ଲୁଟର ଲୋଭ ଛାଡ଼ିପାରୁନି କଳିଙ୍ଗ ହସ୍ପିଟାଲ । ପୁଣି ଥରେ କଳିଙ୍ଗ ହସ୍ପିଟାଲ ବିରୋଧରେ ରୋଗୀଙ୍କୁ ଶୋଷଣ କରୁଥିବାର ଅଭିଯୋଗ ଆସିଛି । ଅପରେସନରେ ଫେଲଓ୍ୱର ହେବା କହି ରୋଗୀଙ୍କ ସମ୍ପର୍କୀୟଙ୍କଠୁ ପୁଣି ଟଙ୍କା ମାଗିଥିବା ଅଭିଯୋଗ ଆସିଛି । ଗତ6ତାରିଖରେ ଅଜେଶ ସେଠୀ ତାଙ୍କ ମା ଶଶୀ ସେଠୀଙ୍କୁ ଚିକିତ୍ସା ପାଇଁ କଳିଙ୍ଗ ହସ୍ପିଟାଲ ଆଣିଥିଲେ । ମାଙ୍କର ବ୍ରେନ ଅପରେସନରେ ପାଖାପାଖି 50 ହଜାର ଟଙ୍କା ଦରକାର ବୋଲି କହିଥିଲେ ମେଡିକାଲ କର୍ତ୍ତୁପକ୍ଷ ।\nପରେ ଅପରେସନରେ ଫେଲଓ୍ୱେର ହୋଇଥିବା କହି ପୁଣି ଥରେ ଅପରେସନ କରିବାକୁ ପଡିବ ବୋଲି ଅଜେଶଙ୍କୁ କୁହାଯାଇଥିଲା । ଆଉ ଏହି ଅପରେସନ ପାଇଁ2ରୁ3ଲକ୍ଷ ଟଙ୍କା ଖର୍ଚ୍ଚ ହେବ ବୋଲି କହିଥିଲେ ମେଡିକାଲ କର୍ତ୍ତୁପକ୍ଷ । ଅଜେଶଙ୍କର ବାପା ମୃତ୍ୟୁ ବରଣ କରିବା ପରେ ପରିବାରରେ ସେ ଏକମାତ୍ର ରୋଜଗାରକ୍ଷମ । ତେବେ ସେ ଟଙ୍କା ଦେଇ ପାରିବେ ନାହିଁ ଏବଂ ତାଙ୍କ ମାଙ୍କୁ ସରକାରୀ ହସ୍ପିଟାଲକୁ ସ୍ତାନାନ୍ତରିତ କରିବାକୁ ମେଡିକାଲ କର୍ତ୍ତୁପକ୍ଷଙ୍କୁ ଅନୁରୋଧ କରିଥିଲେ ।\nସ୍ଥାନାନ୍ତରିତ କଥା ଅଜେଶ କହିବା ପରେ ଆରମ୍ଭ ହୋଇଯାଇଥିଲା ମେଡିକାଲ କର୍ତ୍ତୁପକ୍ଷଙ୍କର ଡ୍ରାମା । ହଜାର ହଜାର ଟଙ୍କାର ହିସାବ ଦେଖାଇଥିଲେ ମେଡିକାଲ କର୍ତ୍ତୁପକ୍ଷ । 50 ହଜାର ଟଙ୍କା କେବଳ ଅପରେସନ ପାଇଁ ବେଡ, ମେଡିସିନ ଓ ଅନ୍ୟାନ୍ୟ ଚାର୍ଜର ବିଲ ଆହୁରି 65 ହଜାର ଟଙ୍କା ବାକି ଥିବା କହି ଅଜେଶଙ୍କୁ ବିଲ ଧରାଇଥିଲେ ମେଡିକାଲ କର୍ତ୍ତୁପକ୍ଷ । 50 ହଜାର କହି ପାଖାପାଖି 70 ହଜାର ଟଙ୍କା ଅଜେଶଙ୍କଠୁ ଲୁଟ କରିଛି କଳିଙ୍ଗ ହସ୍ପିଟାଲ, ଆହୁରି ମାଗୁଛି, ଏପରି ଅଭିଯୋଗ ଆଣିଛନ୍ତି ରୋଗୀଙ୍କ ପରିବାରବର୍ଗ ।\nକେବଳ ଟଙ୍କା ଓ ସ୍ଥାନାନ୍ତରିତ କଥା କହିବା ଯୋଗୁଁ ରୋଗୀକୁ ଅଟକ ରଖାଯାଇଛି ବୋଲି କହିଛନ୍ତି ରୋଗୀଙ୍କ ସମ୍ପର୍କୀୟ । ଅପରପକ୍ଷରେ ମାଙ୍କ ସ୍ୱାସ୍ଥ୍ୟବସ୍ଥା ବର୍ତ୍ତମାନ ଚିକିତ୍ସାରେ ଅବହେଳା ଯୋଗୁଁ ଗୁରୁତର ହୋଇପଡୁଛି, ସରକାର ତାଙ୍କୁ ସାହାଯ୍ୟ କରନ୍ତୁ ବୋଲି ଅନୁରୋଧ କରିଛନ୍ତି ଅଜେଶ ।\nକଳିଙ୍ଗ ହସପିଟାଲର ଦାଦାଗିରି । ହାଟରେ ପଡି ଦାଣ୍ଡରେ ଗଡୁଛି ମେଡିକାଲର ଏପରି ଖୋଲାଖୋଲି ରୋଗୀ ଶୋଷଣ । ବିଗତ ଦିନରେ ଜଣେ ବିଧାୟକଙ୍କୁ ଦୁର୍ବ୍ୟବହାର ପ୍ରସଙ୍ଗରେ କଳିଙ୍ଗ ହସ୍ପିଟାଲର ଓଏସଟିଏଫ ଫଣ୍ଡକୁ ବନ୍ଦ କଲେ ସରକାର । ତେବେ ବିଧାୟକଙ୍କୁ ଖରାପ ବ୍ୟବହାର ପାଇଁ ତୁରନ୍ତ କାର୍ଯ୍ୟାନୁଷ୍ଠାନ ନିଆଯାଉଥିବା ବେଳେ ଗରିବ ରୋଗୀଙ୍କ କଥାରେ ସରକାର କାହିଁକି ଚୁପ୍ ରହିଛନ୍ତି ଏହାକୁ ନେଇ ସୃଷ୍ଟି ହୋଇଛି ବଡ ପ୍ରଶ୍ନ ।\n(ସନ୍ତୋଷ କୁମାର ଜେନା)
